Med revolver og stjerne

Med revolver og stjerne er en norsk roman, utgitt som bok nummer 3 i den 83 bind store serien om western-helten og US-marshalen Morgan Kane. Boka ble lansert i 1966, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.
Boka kom ut i forlagets pocketserie Stjernebøkene, som Stjerne-bok nr. 306 og kostet tre kroner og femogtyve øre.I Med revolver og stjerne er Kane Texas Ranger av 1. grad, på jakt etter en liga som driver menneskehandel, prostitusjon og brennevinssalg. Med rullende bordeller forsyner de kynisk militærets utposter med kidnappede kvinner, samtidig som de skruppelløst tømmer soldatenes slunkne lommebøker. I boka gjør Kane, med stor fare for eget liv, en avgjørende innsats i kampen mot prostitusjon og sosial dumping. Han dreper fire revolvermenn, en slosskjempe og en kelner under oppdraget, og ligger ikke med noen av kvinnene. Skjønt da den billedskjønne Jeanette Duvivier mot slutten av boka er tilskuer til Kanes heroiske innsats synes det sannsynlig at den, om den hadde vært noen sider lenger, hadde hatt åpning for et samleie.


== Mottagelsen av boka ==
Med revolver og stjerne kom ut før Kane-serien var blitt den store salgsuksessen, da bøkene fortsatt ble utgitt i nokså normale pocket-opplag på 12-16000. Men da serien for alvor slo an fire-fem år senere måtte Med revolver og stjerne trykkes på nytt og på nytt... Mens den fortsatt ble utgitt i Bladkompaniets opprinnelige pocket-serie kom boka i minst seks opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.Og suksessen var ikke begrenset til Norge. Etter hvert kom Med revolver og stjerne på mange språk: I Sverige ble den gitt ut i 1971 på B. Wahlströms Bokförlag under tittelen Med revolver og stjärna og i England samme året på Corgi Books som The star and the gun. I 1971 kom den i Danmark  på Bogforlaget Jaro som Med revolver og stjerne, i Finland på Otava i 1973 som Tähti ja revolveri, i Tyskland i 1975 i Pabel Verlags serie ‘Star Western’ som Mit Stern und Colt, i Spania i 1976 på Garbo Editorial som La estrella y el revólver, i Frankrike i 1979 på Librairie des Champs-Elysées som Le colt et l'étoile  og i Nederland i 1981 på Aktie-Pockets som  Colt en ster.


== Senere utgivelser ==
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Med revolver og stjerne i et dobbeltbind, i bok nr. 10, sammen med Med loven i ryggen. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Med revolver og stjerne i 2003 som bok 17 i bind 17–18. 
Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom Med revolver og stjerne i 2011 som bok nr. 21, en utgivelse som samme året ble lansert som lydbok av Norsk lyd- og blindeskriftbibliotek, innlest av Jan Olav Simonsen.Plasseringen som bok 21 i serien er også beholdt i senere utgivelser, som i Cappelen Damms lydbokversjon fra 2019, lest inn av Torgeir Reiten.


== Referanser ==


== Kilder ==
Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 80–81.